སྤྱིར་ན་བྱིས་པའི་ཀློག་དེབ་ནི་བྱིས་པ་དག་གི་ཆེད་དུ་ཡིན་པ་ལས་ཕ་མ་དང་དགེ་རྒན་གྱི་ཆེད་དུ་མིན་པ་གསལ་བོ་ཡིན་པ་བཞིན།བྱིས་པའི་ཀློག་དེབ་དེ་ཉིད་ཀྱི་ནང་མིང་ཚིག་གི་གྲངས་ཀ་ངེས་ཅན་དང་།བརྗོད་བྱ་རབ་རིབ་མ་ཡིན་པ་བྱེད་དགོས་པ་འདི་གནད་ཆེ་བ་དང་།འདི་ལྟར་ལོ་ཚད་དང་བསྟུན་པའི་མིང་ཚིག་གི་མང་ཉུང་རན་པ་སོགས་བཀོལ་རྒྱུ་འདི་གལ་ཆེ་བ་བཞིན།བྱིས་པའི་ཀློག་དེབ་འབྲི་མཁན་དག་གི་དཀའ་ངལ་ཆེ་ཤོས་ཀྱང་འདི་ཡིན།དེ་ཡང་དེབ་འདིའི་རྩོམ་པ་པོས་བྱིས་པའི་སྐད་བརྡ་ལ་ཉམས་ཞིབ་དང་བཅས་བཀོལ་སྤྱོད་བྱས་མི་འདུག་པ་ནི་ཅུང་ཕངས་དགོས་པ་ཞིག་རེད།གལ་སྲིད་ཁྱེད་ཅག་གིས་དོན་དངོས་ནས་བྱིས་པའི་ཀློག་དེབ་ལ་དམིགས་རྒྱུ་ཡིན་ན་ནི།ལོ་གསུམ་ནས་དྲུག་ཅན་གྱི་བྱིས་པས་བཀོལ་བཞིན་པའི་བརྡ་ཆད་དང་།བདུན་ནས་བཅུ་བར།བཅུ་གཅིག་ནས་བཅུ་བཞི་བར་གྱི་བྱིས་པའི་ངག་གི་བརྡ་ཆད་བཀོལ་སྟངས་ལ་ཞིབ་འཇུག་བྱས་ཏེ།མིང་ཚིག་ག་ཚོད་བཀོལ་ནས་བྲིས་ན་ལོ་གསུམ་ནས་དྲུག་དབར་གྱི་བྱིས་པས་གོ་ཐུབ་པ་དང་།ག་ཚོད་བཀོལ་ན་དེའི་ཡན་ཡན་གྱི་བྱིས་པས་གོ་ཐུབ་པ་སོགས་བགར་ནས་འབྲི་ཐུབ་ཚེ་ཤིན་ཏུ་ལེགས་པོར་འདོད་ཀྱང་།ང་ཚོས་ཡོད་ཚད་དང་བླངས་དང་ལྷག་བསམ་གྱིས་བྱེད་དགོས་པའི་སྐབས་འདིར་འདི་དག་ལས་སླ་བོ་མིན་ཡང་བསམ་ཚུལ་ཙམ་ཡིན།